पिछले दिनों मैं विजय जड़धारी के साथ इस गांव में गया था। जड़धारी चिपको आंदोलन से जुड़े रहे हैं। अदवानी और सलेत के जंगल को बचाने के लिए चिपको आंदोलन सिर्फ प्रतीकात्मक नहीं था। जंगल काटने आए ठेकेदार और उनके कर्मचारियों को अहिंसक रूप से सत्याग्रह कर लोगों ने जंगल से खदेड़ दिया था। जब वे पेड़ काटने के लिए कुल्हाड़ी लेकर आए तो लोग सचमुच पेड़ों से चिपक गए। और कहा पहले हम पर कुल्हाड़ी चलाओ और बाद में पेड़ पर। उस समय ये नारे घाटी में गूंज उठे- आज हिमालय जागेगा, क्रूर कुल्हाड़ा भागेगा, क्या है जंगल के उपकार, मिट्टी पानी और बयार, मिट्टी, पानी और बयार, जिंदा रहने के आधार।